Document ID: 32007D0354

DECIZIA COMISIEI
din 21 mai 2007
de modificare a Deciziei 2005/393/CE în ceea ce privește zonele cu acces reglementat pentru febra catarală ovină
[notificată cu numărul C(2007) 2090]
(Text cu relevanță pentru SEE)
(2007/354/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 6 alineatul (1) al doilea paragraf, articolul 11 și articolul 12,
întrucât:
(1)
Directiva 2000/75/CE stabilește normele de control și măsurile de combatere a febrei catarale ovine în Comunitate, inclusiv crearea zonelor de protecție și de supraveghere, precum și interzicerea ieșirii speciilor de animale predispuse la febra catarală din zonele respective.
(2)
Articolul 6 alineatul (1) litera (c) din Directiva 2000/75/CE prevede că, atunci când prezența virusului febrei catarale ovine este confirmată oficial, veterinarul oficial trebuie să extindă unele dintre măsurile prevăzute la articolul 4 din directiva menționată anterior la exploatațiile situate pe o rază de 20 de kilometri în jurul exploatației infectate. Respectivele măsuri au ca scop stoparea bolii într-un stadiu inițial după introducerea virusului într-o nouă zonă infectată.
(3)
Cu toate acestea, în conformitate cu articolul 6 alineatul (2), respectivele măsuri pot fi adaptate de către statul membru afectat pe baza unor rezultate pozitive la o evaluare a riscului care să ia în considerare datele geografice, epidemiologice, ecologice, entomologice, meteorologice și istorice, precum și rezultatele unei supravegheri active, inclusiv procentajul de animale seropozitive, serotipul virusului în circulație și incidența vectorilor susceptibili de a fi competenți.
(4)
Se recomandă, prin urmare, stabilirea cerințelor de derogare de la interdicția de circulație a animalelor ieșite din zona de 20 de kilometri din jurul exploatației infectate, inclusiv a animalelor destinate schimburilor intracomunitare și exportului, după obținerea în prealabil a aprobării din partea autorității competente de la locul de destinație.
(5)
Decizia 2005/393/CE a Comisiei din 23 mai 2005 privind zonele de protecție și de supraveghere pentru febra catarală ovină și condițiile aplicabile circulației din sau prin aceste zone (2) prevede delimitarea zonelor geografice globale în care statele membre trebuie să instituie zone de protecție și de supraveghere („zone cu acces reglementat”) cu privire la febra catarală ovină.
(6)
Decizia 93/444/CEE a Comisiei din 2 iulie 1993 privind normele detaliate care se aplică schimburilor intracomunitare de anumite animale vii și produse destinate exportului către țările terțe (3) prevede ca animalele destinate exportului să fie însoțite până la punctul de ieșire din Comunitate de un certificat care să cuprindă, după caz, garanțiile suplimentare prevăzute de legislația comunitară privind animalele destinate abatorizării. În consecință, certificatul care se referă la animalele destinate exportului conține o mențiune cu privire la orice tratament cu insecticid realizat în conformitate cu Decizia 2005/393/CE.
(7)
Se recomandă prevederea condițiilor de tratament cu insecticid autorizat, la locul de încărcare din zonele cu acces reglementat, al animalelor și al mijloacelor de transport având ca destinație zone aflate în afara zonei cu acces reglementat sau care traversează astfel de zone. Atunci când pe durata tranzitului printr-o zonă cu acces reglementat este prevăzută o perioadă de repaus la punctul de control, animalele trebuie protejate de orice atacuri ale vectorilor.
(8)
Prin urmare, Decizia 2005/393/CE ar trebui modificată corespunzător.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/393/CE se modifică după cum urmează:
1.
Articolul 2a se înlocuiește cu următorul text:
„Articolul 2a
Derogare de la interdicția de circulație
(1) Prin derogare de la articolul 6 alineatul (1) litera (c) din Directiva 2000/75/CE, următoarele animale sunt scutite de interdicția de circulație în zona de 20 km:
(a)
animalele destinate unei exploatații situate pe o rază de 20 de kilometri în jurul unei exploatații infectate;
(b)
animalele destinate transportului direct către un abator situat în interiorul zonei cu acces reglementat din jurul exploatației de unde are loc expedierea;
(c)
animalele destinate unei exploatații situate în zona cu acces reglementat din jurul exploatației de unde are loc expedierea și depășind raza de 20 km din jurul unei exploatații infectate, în următoarele condiții:
(i)
acordul prealabil al autorităților competente de la locul exploatațiilor de unde are loc expedierea și de la locul de destinație, precum și respectarea oricăror garanții de sănătate animală solicitate de respectivele autorități competente privind măsurile de combatere a răspândirii virusului febrei catarale ovine și protecția de atacuri ale vectorilor; sau
(ii)
un test de identificare al agentului astfel cum este prevăzut în secțiunea A punctul 1 litera (c) din anexa II, realizat cu rezultate negative pe un eșantion prelevat, în decurs de 48 de ore înaintea expedierii, de la animalul vizat care trebuie protejat de atacurile vectorilor cel puțin din momentul prelevării respectivului eșantion și nu trebuie să părăsească exploatația de destinație, decât direct pentru sacrificare sau în conformitate cu secțiunea A din anexa menționată mai sus;
(d)
animalele destinate unei exploatații sau transportului direct către un abator situat în afara zonei cu acces reglementat din jurul exploatației de unde are loc expedierea, inclusiv animalele destinate schimburilor intracomunitare și exportului, în următoarele condiții:
(i)
fie acordul prealabil al autorităților competente ale statelor membre unde sunt situate exploatațiile de unde are loc expedierea și de la locul de destinație, precum și respectarea oricăror garanții de sănătate animală solicitate de respectivele autorități competente privind măsurile de combatere a răspândirii virusului febrei catarale ovine și protecția de atacurile vectorilor;
(ii)
respectarea, cel puțin, a condițiilor prevăzute la articolul 3 sau articolul 4; și
(iii)
în cazul animalelor destinate schimburilor intracomunitare, statul membru de origine se va asigura că certificatele de sănătate corespunzătoare prevăzute de Directivele 64/432/CEE, 91/68/CEE și 92/65/CEE ale Consiliului sau, în cazul în care animalele sunt destinate exportului, certificatul de sănătate prevăzut de Decizia 93/444/CEE, conțin următoarele mențiuni suplimentare:
«Animalele în conformitate cu Decizia 2005/393/CE».”;
2.
Articolul 6 se înlocuiește cu următorul text:
„Articolul 6
Tranzitul de animale
(1) Animalele dintr-o zonă cu acces reglementat având ca destinație zone aflate în afara unei zone cu acces reglementat sau care tranzitează astfel de zone, și mijloacele prin care sunt transportate sunt supuse unui tratament cu insecticid autorizat la locul de încărcare sau, în orice caz, anterior ieșirii din zona cu acces reglementat.
Animale expediate dintr-o zonă situată în afara unei zone cu acces reglementat, aflate în tranzit printr-o zonă cu acces reglementat, și mijloacele prin care sunt transportate sunt supuse unui tratament cu insecticid autorizat la locul de încărcare sau, în orice caz, anterior intrării în zona cu acces reglementat.
Atunci când, pe durata tranzitului printr-o zonă cu acces reglementat, este prevăzută o perioadă de repaus la punctul de control, animalele trebuie protejate de orice atacuri ale vectorilor.
(2) În cazul schimburilor intracomunitare, certificatele de sănătate corespunzătoare prevăzute de Directivele 64/432/CEE, 91/68/CEE și 92/65/CEE, sau, în cazul în care animalele sunt destinate exportului, certificatul de sănătate prevăzut de Decizia 93/444/CEE, conțin următoarele mențiuni suplimentare:
«Tratament cu insecticid cu … (numele produsului) aplicat la … (data) la … (ora) în conformitate cu Decizia 2005/393/CE.»
(3) În cazul în care într-o zonă importantă din punct de vedere epidemiologic din zonele cu acces reglementat, au trecut mai mult de 40 de zile de la data la care vectorul a încetat să fie activ, prevederile de la alineatele (1) și (2) din prezentul articol nu se mai aplică.
Cu toate acestea, autoritatea competentă se asigură că derogarea nu se mai aplică atunci când pe baza programului de supraveghere epidemiologică prevăzut la articolul 9 alineatul (1) litera (b) din Directiva 2000/75/CE, se constată o reluare a activității vectorului în zona cu acces reglementat.”
Articolul 2
Prezenta decizie se adresează statelor membre.
Adoptată la Bruxelles, 21 mai 2007.

Labels: 19
8
0
3
6